**Ministru kabineta noteikumu projekta "Grozījums Ministru kabineta 2009.gada 13.oktobra noteikumos Nr.1178 "Attīstības plānošanas dokumentu izstrādes un ietekmes izvērtēšanas noteikumi""**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2012.gada 10.aprīļa sēdes protokollēmuma (Nr.19 8.§) "Instrukcijas projekts "Grozījumi Ministru kabineta 2011.gada 4.janvāra instrukcijā Nr.1 "Kārtība, kādā izstrādā un aktualizē institūcijas darbības stratēģiju un novērtē tās ieviešanu""" (TA-802) 2.1.apakšpunkts, [Attīstības plānošanas sistēmas likuma](http://www.likumi.lv/doc.php?id=175748) 11.panta piektā un sestā daļa |
| 2. | Pašreizējā situācija un problēmas | Ministru kabineta 2009.gada 13.oktobra noteikumi Nr.1178 "Attīstības plānošanas dokumentu izstrādes un ietekmes izvērtēšanas noteikumi" (turpmāk – noteikumi) izstrādāti saskaņā ar Attīstības plānošanas sistēmas likumā doto pilnvarojumu Ministru kabinetam noteikt visu līmeņu, veidu un termiņu attīstības plānošanas dokumentus, tajos ietveramo saturu, to izstrādāšanas, apstiprināšanas, aktualizācijas, spēka zaudēšanas kārtību un darbības termiņu, kā arī attiecīgo pārskatu sniegšanas un sabiedrības līdzdalības kārtību. Līdz ar to noteikumi nosaka attīstības plānošanas dokumentos – visu līmeņu, veidu un termiņu politikas plānošanas dokumentos un institūciju vadības dokumentos – ietveramo saturu, dokumentu izstrādāšanas, apstiprināšanas, aktualizācijas un spēka zaudēšanas kārtību, darbības termiņu un pārskatu sniegšanas kārtību, kā arī to ietekmes novērtēšanas kārtību (izņemot stratēģisko ietekmes uz vidi novērtējumu).  Attiecībā uz institūciju vadības dokumentu izstrādi un saturu noteikumi nosaka, ka institūciju vadības dokumenti ir institūcijas darbības stratēģija un gada darba plāns. Institūcijas darbības stratēģija nodrošina tiešās pārvaldes institūcijas darbības plānošanu tās kompetencē esošajās politikas nozarēs atbilstoši attiecīgajā nozarē apstiprinātiem attīstības plānošanas dokumentiem, tiesību aktiem un plānotajam institūcijas valsts budžeta izdevumu kopapjomam vidējam termiņam (trīs gadi), savukārt institūcijas gada darba plānu izstrādā attiecīgās institūcijas darbības stratēģijas īstenošanai, politisko vadlīniju dokumentu un citu uzdevumu izpildei un tajā ietver konkrētajā gadā veicamos uzdevumus un pasākumus, to izpildes termiņus un atbildīgās struktūrvienības vai amatpersonas. Noteikumi nosaka arī darbības stratēģijas un gada darba plāna apstiprināšanas kārtību, paredzot, ka ministriju, īpašu uzdevumu ministra sekretariātu un Valsts kancelejas darbības stratēģiju apstiprina Ministru kabinets, Ministru kabineta locekļa padotības iestādes vai ministrijas padotības iestādes darbības stratēģiju apstiprina attiecīgais Ministru kabineta loceklis, ja normatīvajos aktos nav noteikts citādi, citas institūcijas darbības stratēģiju apstiprina tās lēmējinstitūcija un, savukārt, institūcijas gada darba plānu un tā izpildes pārskatu apstiprina institūcijas vadītājs, ja normatīvajos aktos nav noteikts citādi. Turklāt noteikumos dots pilnvarojums Ministru kabinetam pieņemt instrukciju, kurā būtu noteikts institūcijas darbības stratēģijas saturs, kā arī kārtība, kādā to izstrādā, aktualizē un novērtē tās ieviešanu. Ministru kabinets šo pilnvarojumu izpildījis 2011.gada 4.janvārī, pieņemot instrukciju Nr.1 "Kārtība, kādā izstrādā un aktualizē institūcijas darbības stratēģiju un novērtē tās ieviešanu" (turpmāk – instrukcija). Instrukcijas noslēguma jautājumos sākotnēji bija noteikts, ka nākamais plānošanas cikls ilgst no 2012.gada līdz 2014.gadam, bet stratēģiju projektus izskatīšanai Ministru kabinetā iesniedz līdz 2012.gada 1.martam.  Taču ņemot vērā, ka sakarā ar ārkārtas 11.Saeimas vēlēšanām likums "Par valsts budžetu 2012.gadam" tika apstiprināts tikai 2011.gada 15.decembrī, institūcijas to darbības stratēģiju 2012.–2014.gadam izstrādi nevarēja uzsākt laikus. Papildus 2012.gada 1.janvārī stājās spēkā grozījumi Likumā par budžeta un finanšu vadību, kas paredz, ka finanšu ministrs ir atbildīgs par vidēja termiņa budžeta ietvara likuma projekta, gadskārtējā valsts budžeta likuma projekta (budžeta likumprojektu paketes) un tam pievienojamo paskaidrojumu izstrādāšanu. Likums nosaka, ka finanšu ministrs katru gadu izstrādā vidēja termiņa budžeta ietvara likuma projektu nākamajiem trijiem saimnieciskajiem gadiem un iesniedz to Ministru kabinetā, nosakot maksimāli pieļaujamo valsts budžeta izdevumu kopapjomu, kā arī maksimāli pieļaujamo valsts budžeta kopējo izdevumu apjomu katrai ministrijai un citai centrālajai valsts iestādei. Saskaņā ar Likuma par budžetu un finanšu vadību pārejas noteikumu 62.punktu līdz 2012.gada 1.oktobrim kopā ar likumprojektu "Par valsts budžetu 2013.gadam" (budžeta likumprojektu paketē) Ministru kabinetam bija jāiesniedz Saeimā Vidēja termiņa budžeta ietvara likuma 2013.–2015.gadam projekts, kurš būtu uzskatāms par pamatu finansējuma norādīšanai institūcijas darbības stratēģijā 2013.gadam un turpmākajiem gadiem. Savukārt turpmāk saskaņā ar Likuma par budžetu un finanšu vadību 16.2panta desmito daļu Ministru kabinetam Vidēja termiņa budžeta ietvara likumprojekts trijiem turpmākajiem gadiem jāiesniedz Saeimā līdz kārtējā gada 15.maijam (iepriekš – līdz 30.aprīlim, grozījumi termiņā izdarīti ar 15.11.2012. likumu, kas stājās spēkā 01.01.2013.), savukārt saskaņā ar 21.panta pirmo daļu nākamā gada budžeta projektu Ministru kabinetam Saeimā jāiesniedz līdz kārtējā gada 1.oktobrim.  Ņemot vērā minēto, Ministru kabinets 2012.gada 10.aprīlī apstiprināja Valsts kancelejas sagatavotos grozījumus instrukcijā, paredzot, ka tiek mainīts plānošanas cikls, kuram jāizstrādā institūcijas darbības stratēģija – saskaņā ar grozījumiem, stratēģija tiktu izstrādāta 2013.–2015.gadam un tiktu iesniegta izskatīšanai Ministru kabinetā līdz 2013.gada 30.aprīlim. Papildus ar Ministru kabineta sēdes protokollēmuma (Nr.19 8.§) "Instrukcijas projekts "Grozījumi Ministru kabineta 2011.gada 4.janvāra instrukcijā Nr.1 "Kārtība, kādā izstrādā un aktualizē institūcijas darbības stratēģiju un novērtē tās ieviešanu""" (TA-802) 2.punktu tika noteikts, ka Valsts kancelejai četru mēnešu laikā pēc likumprojekta "Par vidēja termiņa budžeta ietvara likuma 2013.–2015.gadam" pieņemšanas Saeimā jāsagatavo un jāiesniedz izskatīšanai Ministru kabinetā, pirmkārt, tiesību akta projekts par grozījumiem Ministru kabineta 2009.gada 13.oktobra noteikumos Nr.1178 "Attīstības plānošanas dokumentu izstrādes un ietekmes izvērtēšanas noteikumi", paredzot, ka Ministru kabineta loceklis apstiprina ministrijas, kā arī padotības iestādes un ministrijas padotības iestādes darbības stratēģiju, ja normatīvajos aktos nav noteikts citādi, un ka Valsts kancelejas, Valsts administrācijas skolas, Korupcijas novēršanas un apkarošanas biroja un Pārresoru koordinācijas centra darbības stratēģiju apstiprina Ministru prezidents, un, otrkārt, tiesību akta projekts par grozījumiem Ministru kabineta 2011.gada 4.janvāra instrukcijā Nr.1 "Kārtība, kādā izstrādā un aktualizē institūcijas darbības stratēģiju un novērtē tās ieviešanu".  Tiesību akta projekta par grozījumiem Ministru kabineta 2009.gada 13.oktobra noteikumos Nr.1178 "Attīstības plānošanas dokumentu izstrādes un ietekmes izvērtēšanas noteikumi" attiecībā uz institūciju darbības stratēģiju apstiprināšanas kārtību izstrādes nepieciešamību pamato ieviestās izmaiņas valsts budžeta plānošanā (vidēja termiņa budžeta plānošana) – ņemot vērā, ka ministrijas sagatavo valsts budžeta līdzekļu pieprasījumus triju gadu periodam, kas tiek skatīti Ministru kabinetā, par tiem tiek pieņemti koleģiāli lēmumi, un visbeidzot tie tiek iekļauti Saeimas apstiprinātajā Vidēja termiņa budžeta ietvara likumā attiecīgajam plānošanas periodam, savukārt saskaņā ar Attīstības plānošanas sistēmas likumu institūcijas darbības stratēģijā nosaka attīstības plānošanas un budžeta plānošanas savstarpējo sasaisti, nav lietderīgi institūciju darbības stratēģijas izskatīt un apstiprināt Ministru kabinetā, bet atļaut institūcijas darbības stratēģiju apstiprināt par ministrijas vai tās padotības iestādes darbu atbildīgajam attiecīgajam Ministru kabineta loceklim. Ieviešot šādu kārtību, turpmāk tiktu būtiski samazināta Ministru kabineta un visu ministriju iesaiste citu ministriju darbības stratēģiju saskaņošanas procesā, kas attiecīgi samazinātu arī ministriju darbības stratēģiju izstrādes ilgumu.  Valsts kanceleja, ņemot vērā tai doto uzdevumu izstrādāt grozījumus noteikumos un instrukcijā, 2013.gada 15.februārī organizēja sanāksmi ar visu ministriju un Pārresoru koordinācijas centra pārstāvju līdzdalību, kurā tika pārrunāti provizoriskie grozījumi tiesību aktos saistībā ar institūciju darbības stratēģiju izstrādi un panākta vienošanās par termiņiem darbības stratēģiju izstrādei, kā arī stratēģiju saturu. Līdz ar to Valsts kanceleja ir sagatavojusi atbilstošus grozījumus noteikumos un instrukcijā. Abi tiesību akti apstiprināšanai Ministru kabinetā tiks virzīti kopā |
| 3. | Saistītie politikas ietekmes novērtējumi un pētījumi | Noteikumu projekts šo jomu neskar |
| 4. | Tiesiskā regulējuma mērķis un būtība | Ministru kabineta noteikumu projekta "Grozījums Ministru kabineta 2009.gada 13.oktobra noteikumos Nr.1178 "Attīstības plānošanas dokumentu izstrādes un ietekmes izvērtēšanas noteikumi"" (turpmāk – noteikumu projekts) mērķis ir vienkāršot ministriju darbības stratēģiju izstrādes un apstiprināšanas kārtību.  Noteikumu projekta būtība ir noteikt, ka ministrijas, kā arī ministra padotībā esošas iestādes darbības stratēģiju apstiprina attiecīgais Ministru kabineta loceklis, kura padotībā attiecīgā iestāde atrodas, savukārt Valsts kancelejas, Korupcijas novēršanas un apkarošanas biroja un Pārresoru koordinācijas centra darbības stratēģiju apstiprina Ministru prezidents.  Veicot grozījumu noteikumos, šīs sadaļas 2.punktā identificētā problēma tiks atrisināta pilnībā un institūcijas varēs uzsākt savu darbības stratēģiju izstrādi |
| 5. | Projekta izstrādē iesaistītās institūcijas | Valsts kanceleja |
| 6. | Iemesli, kādēļ netika nodrošināta sabiedrības līdzdalība | Noteikumu projekta izstrādē netika iesaistīta sabiedrība, jo institūcijas darbības stratēģija nodrošina tiešās pārvaldes institūcijas darbības plānošanu tās kompetencē esošajās politikas nozarēs atbilstoši attiecīgajā nozarē apstiprinātiem attīstības plānošanas dokumentiem, tiesību aktiem un plānotajam institūcijas valsts budžeta izdevumu kopapjomam vidējam termiņam un tiešā veidā sabiedrības intereses neskar |
| 7. | Cita informācija | Nav |

II, III, V un VI sadaļa – noteikumu projekts šīs jomas neskar.

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Vienlaikus ar Ministru kabineta noteikumu projektu Valsts kanceleja ir izstrādājusi instrukcijas projektu "Grozījumi Ministru kabineta 2011.gada 4.janvāra instrukcijā Nr.1 "Kārtība, kādā izstrādā un aktualizē institūcijas darbības stratēģiju un novērtē tās ieviešanu"". Abus projektus apstiprināšanai Ministru kabineta sēdē ir plānots virzīt kopā |
| 2. | Cita  informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildi nodrošinās visas ministrijas, Korupcijas novēršanas un apkarošanas birojs, Valsts kanceleja, Pārresoru koordinācijas centrs un citas tiešās pārvaldes institūcijas, kā arī to padotībā esošās iestādes |
| 2. | Projekta izpildes ietekme uz pārvaldes funkcijām | Noteikumu projekta izpildi šīs sadaļas 1.punktā minētās institūcijas nodrošinās esošo funkciju ietvaros |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Noteikumu projekts šo jomu neskar |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Noteikumu projekts šo jomu neskar |
| 5. | Projekta izpildes ietekme uz pārvaldes institucionālo struktūru.  Esošo institūciju reorganizācija | Noteikumu projekts šo jomu neskar |
| 6. | Cita informācija | Nav |

Ministru prezidents V.Dombrovskis

Vizē:

Valsts kancelejas direktore E.Dreimane

14.05.2013 11:43

1432

Legzdiņa-Joja 67082904

[zane.legzdina@mk.gov.lv](mailto:zane.legzdina@mk.gov.lv)